বাংলাদেশ জামায়াতে ইসলামীর  কেন্দ্রীয় কর্মপরিষদ সদস্য ও চট্টগ্রাম মহানগরীর আমীর মাওলানা মুহাম্মদ শামসুল ইসলাম এমপি বলেছেন, জামায়াত আমীর মাওলানা মতিউর রহমান নিজামীকে সম্পূর্ণ মিথ্যা ও অন্যায়ভাবে দশ ট্রাক অস্ত্র মামলায় জড়িয়ে হয়রানি ও জুলুম-নির্যাতন করা হচ্ছে। মাওলানা নিজামীসহ শীর্ষ নেতৃবৃন্দকে মিথ্যা ও সাজানো মামলায় দীর্ঘ এক বছর পর্যন্ত আটক রাখার পরও কোনো অভিযোগ প্রমাণ করতে পারেনি। ষড়যন্ত্রমূলকভাবে দশ ট্রাক অস্ত্র মামলাসহ ১৫টি মামলায় জড়িয়ে অবৈধভাবে আটক করে রেখেছে। যা অত্যন্ত অমানবিক ও মানবাধিকার লঙ্ঘন। ১০ ট্রাক অস্ত্র মামলায় জামায়াত আমীর  মাওলানা মতিউর রহমান নিজামীকে জড়ানোর প্রতিবাদে তাৎক্ষণিকভাবে জামায়াতে ইসলামী চট্টগ্রাম মহানগরীর উদ্যোগে এক বিক্ষোভ মিছিল ও সমাবেশ অনুষ্ঠিত হয়। নগর জামায়াত আমীর মাওলানা মুহাম্মদ শামসুল ইসলামের সভাপতিত্বে চকবাজারে অনুষ্ঠিত সমাবেশে তিনি সভাপতির বক্তব্যে উপরোক্ত কথা বলেন।